Ons wag op die sardyne | SkalkSkryf
« Verjaarsdag
Ons wag op die sardyne
Julie 11, 2012 deur Louwie Doen toe so ´n vinnige wegbreek see toe. Vriend Koos het mos so ´n mooi lêplek daar in Illovo. Apartheid se skuld natuurlik. Onheilige Afrikaner bevoorregting en al so aan.
Wonder ek nou, as die (onregmatige) materiële aanwinste dan apartheid se skuld was, wie se skuld was dit toe hy, steeds onder apartheid, op ´n kol sy dubbelverdieping huis met onderdak swembad en sy nuwe 5 reeks BMW verloor het? Groot ouens vir hy werk gedoen het, het bankrot geraak en hom honderde duisende Rande geskuld, en toe gaan hy amper saam met hulle onder. Was dit ook apartheid se skuld, of moet die onheil op sy eie rekening geplaas word? Indien wel, hoe de duiwel werk dit!!!!
Maar dit net so terloops.
Ons gaan kuier by vriend Koos en sy Toekie-vrou. En ons eet, en ons drink (hardehout onverdun) en speel bord en kaartspeletjies en ons drink nog, maar swem, swem ons nie want die water is onheilig koud. Selfs die sardyne weier om hulle warm (water?)- beddens te verlaat en die jaarlikse instinktiewe trek aan te pak. (Net so terloops, waarheen trek die onnosel gediertes, (of is dit gevistes?) as hulle die tog teen die kus en teen alle rede in aanpak? Is daar ´n doel mee of rede voor behalwe om gevreet te word deur als wat visvretend is?)
Intussen lees hy PG se ‘Fees van die ongenooides’ en hy kry nagmêries van die oorlog en al sy onheilighede na alle kante toe. Is ´n uitstekende storie en aan te beveel vir die wat leeslustig is, maar net as jy dit in klein porsies aanpak. Miskien is my Boerebloed maar net effe sensetief vir al die opsetlike dood en verwoesting. Shit, daardie vroue en kinders het swaar gekry. En vir wat?
Ek dwaal af. Ons hou mos vakansie, en ons drink. Op die strand lê die lywe onhebbelik mooi, en dit word net nog mooier na die eerste dop hardehout, komplimente van ons gasheer wat, na sy derde dop (my 2de Coke Zero), heel liries begin raak oor al die mooigeit.
Ons bepeins jonkwees en oudword. Ek verlustig my aan die kinders se onbevange speel en die jonges se selfbewuste ekshibisionisme en verbly my daarin dat dit nie meer, en nooit weer, deel van my eie eksistensialistiese angste en belewenisse sal wees nie. Vriend Koos lamenteer oor sy eie, vergange, ekstatiese jeug toe hy meisies soos dié hier voor ons kon bespring (maar nooit het nie?) of ten minste kon beïndruk met sy bespierde lyf.
Is ook skynbaar nie ´n ongewone ding die teruggryp na ´n (dalk gewaande?) viriele jeug nie. A P Brink doen min of meer dieselfde ding in sy ‘Ander lewens’ (wat ek ook besig is om te lees; baie stadig en half wroegend. Selfs die beskrywings van sy sekskepades is mistroostig eerder as eroties).
Ek dwaal af. Ek hou vakansie. Vier dae lank. Ma loop terug op die spoor van haar jonkheid in Margate en ons eet dus jaffels en room by Ramsgate waar die klipseekoei wat destyds blink-swart, groot en mooi was, nou vaalgrys verweerd en klein in die son lê en bak. Soos die nostalgiese onthou van ons opwindende gisters wat, met herbesoek, vaal en droewig en gestroop in die lig van die werklikheid voor ons staan.
Maar natuurlik was daai blonde meisie wie se hare ek destyds, (onder die droewe gebed van Oudominee) in die kerk getrek het pragtig, mooi, seksie en wellustig en nog met die blouste blou oë wat ek ooit gesien het. Ek onthou dit soos gister!!
Maandag ry ons terug na Sodom. Van Rheenen lê dig bemis. By Harrismith hang die wolke vrolik wit om die berg se nek. Die winterson was die Vrystaatse grasvlaktes in skakerings van goud-oranje. Johburg het reeds sy grys rookmis baadjie aan toe ons na ses en halwe uur se ry weer tuis kom waar die honde ons oorstelp van vreugde bestorm.
Dis koud, dis mislik. Ek wil gaan vakansie hou waar kinders in die water baljaar en mooi meisies in die son lê en bak. (Nou begin ek wonder; was daai meisies regtig so mooi soos ek nou dink hulle was? Of is dit net nog ´n seekoei van klip?)
Posted in Louwie | Tagged Illovo, See, Vakansie | 4 Kommentaar	4 Responses
op Julie 12, 2012 at 2:10 nm Hannelie
En julle los nooit weer vir Bolly aleen nie ek kan net soveel broeke n jaar bekostig! (sy byt gaate as sy kwaad is)
op Julie 16, 2012 at 7:30 nm Joh
Lekker fotos geneem. Maar dit lyk biekie koud.
op Julie 16, 2012 at 7:42 nm Louwie
Dankie Hannelie, nou weet ons ook, al maak dit nie baie sin nie. Maar dan ook weer, ek is nie `n vis nie 😀
op Julie 18, 2012 at 1:17 nm demoerin
Jinne dit lyk lekker daar by die see.
WordPress.com	Inloerders	170,638 Eintlik is die lewe te min om van te lewe, ...